Vestre Landsret i Aalborg stadfæstede torsdag Byretten i Hjørrings dom om fire års fængsel til moren i Serritslev-sagen. Den 38-årige Tina Eva Jensen blev kort efter løsladt fra sin varetægtsfængsling. Udenfor landsretten mødte en lettet og glad Tina Eva Jensen pressen. - Jeg har det fint. Jeg kunne ikke have det bedre. Jeg har fulgt min advokats råd og rådgivning hele vejen igennem. Og det lykkedes så til sidst, siger Tina Eva Jensen. Den 38-årige Serritslevmor flytter nu hjem til sin ældste søn Martin. Senere skal hun afsone cirka 10 måneders fængsel. - Nu får jeg julen og nytåret sammen med mine børn. Det er det, jeg satser på nu, og så må jeg så tage den, når jeg får indkaldelse til afsoning, siger hun. Til spørgsmålet om, hvad Tina Eva Jensen har lært af denne sag, er svaret klart: - Jeg skal passe på mine børn. Og så skal jeg passe på hvad for en mand, jeg lukker ind i mit liv.

Opsummering:
En lettet og glad Tina Eva Jensen mødte for første gang pressen for åbent kamera, kort efter hun blev løsladt efter domsafsigelsen i Vestre Landsret.